18 Penepo Yefelo kitobo wa Midyana, muko wa Mosesa,+ waivwene byonso byalongele Leza kudi Mosesa ne ku bantu bandi bene Isalela, mwalupwidile Yehova Isalela mu Edipito.+2 Yefelo muko wa Mosesa wasela Zipola, mukaja Mosesa, papo ke mumujokeje kwadi,3 pamo ne bandi bana babidi bana-balume.+ Umo wainikilwe bu Ngelashoma,*+ mwanda Mosesa wanenene amba, “Kendi mweni wa kibundi mu ntanda-bene,”4 mukwabo nandi wainikilwe bu Ediezela,* mwanda wanenene amba, “Leza wa tata i mukwashi wami, waunkūdile ku kipete kya Felo.”+5 Ebiya Yefelo, muko wa Mosesa, pamo ne bana ba Mosesa ne wandi mukaji, baiya kudi Mosesa mu ntanda mutuputupu mwaadi utūdile nkambi ku lūlu lwa Leza wa bine.+6 Penepo watumanya bakalombole Mosesa amba: “Ami shobe muko Yefelo,+ yao ngiya kodi na obe mukaji ne bandi bana babidi.”7 Ponkapo Mosesa waenda kukatundaila shandi muko, wevukwila kadi wamufifya. Beipangula mobabūkīle, kupwa baenda kukatwela mu pema.8 Mosesa wasapwila shandi muko byonso byalongele Yehova padi Felo ne pa Edipito mwanda wa Isalela,+ ne byamalwa byonso byebatene mwishinda,+ ne mwebanyongolwedile Yehova.9 Yefelo wasangela bintu byonso biyampe byalongēle Yehova Isalela ne kwibakūla kwaebakūdile mu Edipito.*10 Penepo Yefelo wanena’mba: “Yehova atendelwe, aye wemukūdile mu Edipito ne kudi Felo, aye wakūdile bantu ku bwendeji bwa Edipito.11 Pano nayuka’mba Yehova i mukatampe kutabuka baleza bonso,+ pa mwanda wa byobya byaalongele boba badi basusula bantu bandi na kibengo.”12 Penepo Yefelo, muko wa Mosesa, waleta kyamulambu kisōkwe ne bitapwa kudi Leza, ebiya Alone ne bakulumpe bonso ba Isalela baiya kudya bidibwa na muko wa Mosesa ku meso a Leza wa bine.13 Mu dya kesha, Mosesa washikata’nka mwashikatyilanga mwanda wa kutyibila bantu mambo, kadi bantu badi bemene ku meso a Mosesa tamba lubanga kutūla ne ku kyolwa.14 Muko wa Mosesa pa kumona byonso byawadi ulongela bantu, wamunena’mba: “Le kyolongela nankyo i kika? Mwanda waka ushikete pano bunka, bantu bonso bemene ku meso obe tamba lubanga kutūla ne ku kyolwa?”15 Mosesa walondolola shandi muko amba: “I mwanda bantu bāyanga’nka kwiya kondi kwipangula Leza.16 Shi kubatambe mwanda, bāyanga nao kondi, nami mfwaninwe kwibatyibila mambo ne kwibalombola butyibi bwa Leza wa bine ne bijila byandi.”+17 Muko wa Mosesa wamunena’mba: “Byolonga’byo ke biyampepo.18 Bine usa kukōka, ne bano bantu bodi nabo bene, mwanda kino i kiselwa kikatampe bininge kodi kadi kubwanyapo kusela’kyo bunka bobe.19 Pano ngivwane. Kenkudingila, kadi Leza ukekala nobe.+ Abe ikala bu wa kwimanina bantu ku meso a Leza wa bine,+ ne kutūla myanda kudi Leza wa bine.+20 Ufwaninwe kwibafundija misoñanya ne bijila+ ne kwibayukija dishinda dyobafwaninwe kunanga’mo ne mwingilo obafwaninwe kwingila.21 Ino abe ufwaninwe kutonga bana-balume bankanka+ bakaminwe Leza, bana-balume bakulupilwa bashikilwe kumwena mu bya budimbidimbi,+ ne kwibatūla pobadi bu bakata ba tununu, bakata ba tutwa, bakata ba makumi atano, ne bakata ba dikumi.+22 Bafwaninwe kutyibila bantu mambo shi myanda ibatambe,* myanda yonso mikomokomo bakakuletela’yo,+ ino myanda yonso mityemitye bakaketa’yo. Wipēlejeje’ko kiselwa na kwibaleka nabo bakwangule’ko.+23 Shi ulonge namino, monka mukakusoñaninya Leza, ukabwanya kwimanija, kadi bantu bonso bakenda ku njibo basangale.”24 Ponkapo Mosesa waivwana shandi muko ne kulonga byonso byawanenene.25 Mosesa watonga bana-balume bankanka mu Isalela monso, webatūla bu mitwe pa bantu, bu bakata ba tununu, bakata ba tutwa, bakata ba makumi atano, ne bakata ba dikumi.26 Penepo kebatyibila bantu mambo shi myanda ibatambe. Myanda mikomokomo badi baletela’yo Mosesa,+ ino myanda mityemitye badi batyiba’yo.27 Kupwa Mosesa wakashindikila shandi muko,+ nandi waenda ku yandi ntanda.
lua_Latn